Nu ejer Elon Musk Twitter

“Fuglen er fri”. Sådan tweetede Elon Musk i nat, dansk tid, da det blev meddelt, at han langt om længe har overtaget Twitter. Samtidig fyrede han angiveligt adskillige ledere, herunder den tidligere administrerende direktør Parag Agrawal, finansdirektør Ned Segal og politikchef Vijaya Gadde. Det fortæller The Verge.

Handlen er gennemført efter et noget uskønt forløb. Det er mere end et halvt år siden Musk bød 43 milliarder dollars for det sociale medie. Tilbudet blev accepteret, men Musk fortrød. Med beskyldninger om at mange af brugerne i virkeligheden er bots.

Siden vendte han igen på en tallerken og besluttede at købe tjenesten. Fristen blev sat til den 28. oktober, og det nåede parterne altså at gennemføre. Med nød og næppe.

the bird is freed
— Elon Musk (@elonmusk) October 28, 2022

Elon Musk, der allerede leder Tesla, SpaceX, The Boring Company og Neuralink, er en af Twitters mest synlige brugere med mange hengivne følgere. Han har sagt, at han planlægger at omdanne platformen til noget mere som WeChat og TikTok, at Donald Trump får adgang til platformen igen, og at han tror, at Twitter kan få mere end en milliard brugere på få år.

Nu ejer Elon Musk Twitter