Henrik Fisker dropper Twitter efter Musk-aftale

De laver begge to elbiler. Den ene ejer snart Twitter, den anden dropper derfor platformen. Henrik Fisker har slettet sin konto på det sociale medie, efter det forleden blev meddelt, at Twitter accepterer Elon Musks tilbud om overtagelse.

I stedet opfordrer Henrik Fisker sine følgere til at følge med ham over på Instagram, hvor han fremover vil holde dem opdateret om sine aktiviteter.

“Følg mig venligst på IG fremover, hvis du vil have opdateringer. Tak,” skriver Fisker i det, der blev hans sidste tweet. Kontoen er nu lukket ned. Fisker havde 86.600 følgere på Twitter. Musk har til sammenligning 86 millioner følgere.

Fiskers sidste tweet.

Henrik Fisker sendte tweetet fra Stockholm og fra og med tirsdag og frem til midten af maj, udstilles hans Fisker Ocean i Illums Bolighus i København.

Musks første tweet efter overtagelsen blev kendt var ellers en opfordring til kritikere om at blive på platformen. “Jeg håber, at selv mine største kritikere bliver på Twitter, for det er, hvad ytringsfrihed handler om,” skrev han.

Fisker er, så vidt vi ved, den eneste af Musks rivaler, der har valgt at forlade Twitter. Eksempelvis er Volkswagen-bossen Herbert Diess stadig aktiv. Det samme er i øvrigt Henrik Fiskers eget firma, Fisker Inc.

Således ser det ud, hvis man besøger Henrik Fiskers Twitter-profil i dag.

Henrik Fisker dropper Twitter efter Musk-aftale