X strammer skruen: Betal – eller skriv mindre

X har længe været platformen for dem, der skriver hurtigt, ofte og i realtid. Nu bliver den frihed skåret voldsomt ned for brugere, der ikke betaler. Ifølge X’ egne grænser for platformen må uverificerede konti nu kun skrive 50 originale opslag og 200 svar om dagen. Det er et markant fald fra den tidligere grænse på 2.400 daglige opslag, som længe har været nævnt i X’ hjælpecenter.

For den almindelige bruger lyder 50 opslag måske stadig af meget. Men for journalister, tech-entusiaster, debattører, fankonti, små virksomheder og andre, der bruger X som live-kanal, er det en helt anden platform end før.

Gratis X bliver mere begrænset

X begrunder begrænsningerne med, at de skal aflaste systemerne, mindske nedetid og reducere fejl på platformen. Men timingen gør det svært ikke også at se ændringen som et nyt incitament til at betale for X Premium.

Brugere, der rammer loftet, får ifølge rapporter en fejlbesked, der fortæller, hvilken grænse de har nået. Grænserne gælder på tværs af web, mobilapps, API og tredjepartsapps.  Det betyder i praksis, at X ikke længere kun begrænser bots og spamkonti. Platformen sætter også et loft over, hvor aktiv en almindelig gratis bruger må være.

X skubber brugerne mod betaling

Dermed bliver forskellen mellem gratis og betalt brug ikke kun kosmetisk med et blåt flueben, men også helt konkret: Betaler du ikke, får du mindre adgang til at deltage. X Premiums billigste abonnement koster 77 kroner om måneden 799 kroner om året.

Det kan især ramme de brugere, der stadig bruger X som gammeldags Twitter: hurtigt, åbent og konstant. For dem er den nye grænse ikke bare en teknisk begrænsning. Det er endnu et tegn på, at X langsomt ændrer sig fra et åbent socialt medie til en platform, hvor de mest aktive brugere forventes at betale.

X strammer skruen: Betal – eller skriv mindre