Elon Musk sætter overtagelsen af Twitter på pause

Ingen dag uden et nyt kapitel om Elon Musk og overtagelsen af Twitter. I løbet af den seneste uge er det kommet frem at Musk vil lukke Trump ind igen og at Jack Dorsey, medstifter af platformen, har udelukket at han genindtræder som CEO, når handlen er gennemført.

I dag har Musk så annonceret at han har sat overtagelsen af Twitter på pause. Det sker på baggrund af en artikel, der vurderer at falske profiler maksimalt udgør 5% af de over 200 millioner brugere. Det er et af Musks erklærede mål at komme spambots og falske profiler til livs på tjenesten. Blandt andet ved at kræve verificering af den enkelte bruger – modsat i dag, hvor verificering kun sker for særligt profilerede brugere.

Twitter deal temporarily on hold pending details supporting calculation that spam/fake accounts do indeed represent less than 5% of usershttps://t.co/Y2t0QMuuyn
— Elon Musk (@elonmusk) May 13, 2022

Udmeldingen har forventeligt fået aktien til at dykke, men om Musk overhovedet kan trække sig fra handlen er uvist. Det mener aktieanalysechef i Sydbank Jacob Pedersen, der til TV 2 har udtalt, “Det kan godt blive svært, hvis det er sådan, at han allerede har afgivet et pligtmæssigt tilbud”.

Overtagelsen af Twitter har derfor fået endnu en sten i skoen. Flere prominente brugere har meldt sin afgang fra mediet efter det kom frem, at Elon Musk sandsynligvis overtager styringen. Herunder danske Henrik Fisker, som proklamerede sin exit kort efter nyheden.

Om handlen bliver til noget og om det lykkedes at få Trump tilbage står i det uvisse. Trump har efter Elon Musks udtalelse om at fjerne hans udelukkelse afvist. “Jeg kommer ikke på Twitter. Jeg bliver på Truth,” har Trump udtalt. Truth er Donald Trumps nye, egne sociale medie.

Meget tyder på, at det sidste kapitel ikke er skrevet endnu.

Elon Musk sætter overtagelsen af Twitter på pause